bluuebunny/crossref_metadata_2025_split huggingface dataset:
Ψηφιακές Κοινότητες Μάθησης: Σύγχρονο μαθησιακό περιβάλλον για την Περιβαλλοντική Εκπαίδευση
Authors: ΑΠΟΣΤΟΛΟΥ Μαριάννα , ΑΝΤΩΝΙΟΥ Παναγιώτης , ΠΑΠΑΣΤΕΡΓΙΟΥ Μαρίνα 
Published: June 2016

<p>Σκοπός της παρούσας έρευνας ήταν να διερευνηθεί εάν ένα διαδικτυακό περιβάλλον ομαδοσυνεργατικής μάθησης, με τη δομή των Ψηφιακών Κοινοτήτων Μάθησης (Ψ.Κ.Μ.), επηρεάζει τις γνώσεις των μαθητών αναφορικά με το φυσικό περιβάλλον. Στην έρευνα συμμετείχαν 27 μαθητές της Α΄ Γυμνασίου και των δύο φύλων, οι οποίοι μέσα από τις Ψ.Κ.Μ. ολοκλήρωσαν ένα σχέδιο εργασίας (project) στο πλαίσιο ενός προγράμματος Περιβαλλοντικής Εκπαίδευσης (Π.Ε.). Οι μαθητές αξιοποίησαν το Διαδίκτυο: α) ως πηγή πληροφοριών και β) ως μέσο επικοινωνίας. Για την διερεύνηση της επίδρασης των Ψ.Κ.Μ. στις γνώσεις των μαθητών αναφορικά με το φυσικό περιβάλλον χρησιμοποιήθηκε το ερωτηματολόγιο CHEAKS (Children’s Environmental Attitude and Knowledge Scale) (Leeming et al.,1995: 22-31), το οποίο έχει σταθμιστεί και προσαρμοστεί στα ελληνικά δεδομένα (Malandrakis &amp; Chatzakis, in press). Από την επεξεργασία των δεδομένων προέκυψε ότι με τη μέθοδο της ομαδοσυνεργατικής μάθησης που αναπτύχθηκε στις ΨΚΜ οι μαθητές βελτίωσαν το επίπεδο γνώσεων που είχαν για το φυσικό περιβάλλον.</p><p><strong><em> </em></strong></p>
Μια κοινωνιολογική προσέγγιση των Ομαδικών Συμβουλευτικών Συναντήσεων στην περίπτωση της Θεματικής Ενότητας ΔΕΟ34 «Οικονομική Ανάλυση και Πολιτική» του Προπτυχιακού Προγράμματος Σπουδών Διοίκηση Επιχειρήσεων και Οργανισμών του ΕΑΠ
Authors: Κουστουράκης Γεράσιμος , Παΐζης Νικόλαος 
Published: June 2016

Στην εργασία αυτή, με την αξιοποίηση των κοινωνιολογικών εννοιών habitus του Bourdieu και θεσμικού habitus, όπως και των αρχών μάθησης ενηλίκων, ανιχνεύεται το ζήτημα των Ομαδικών Συμβουλευτικών Συναντήσεων (ΟΣΣ) στη Θεματική Ενότητα ΔΕΟ34 «Οικονομική Ανάλυση και Πολιτική» του Προπτυχιακού Προγράμματος Σπουδών του Ελληνικού Ανοικτού Πανεπιστημίου Διοίκηση Επιχειρήσεων και Οργανισμών. Η έρευνα, στην οποία συμμετείχαν φοιτητές και διδάσκοντες της Θεματικής Ενότητας ΔΕΟ34, πραγματοποιήθηκε κατά τη διάρκεια του ακαδημαϊκού έτους 2011-2012. Η συλλογή των ερευνητικών δεδομένων έγινε με τη χρήση ερωτηματολογίου και ημιδομημένων συνεντεύξεων. Επίσης μελετήθηκε το επίσημο curriculum της ΔΕΟ34. Τα ακόλουθα ερευνητικά ερωτήματα προσεγγίστηκαν και συζητήθηκαν: (α) Ποιά κουλτούρα παροχής σπουδών επιδιώκεται να διαμορφωθεί για την πραγματοποίηση των ΟΣΣ σύμφωνα με το επίσημο αναλυτικό πρόγραμμα (intended curriculum) της ΔΕΟ34; (β) Ποιες είναι οι προσδοκίες των φοιτητών της ΔΕΟ34 του ΕΑΠ για τις ΟΣΣ; Και (γ) Ποια κουλτούρα παροχής σπουδών διαμορφώνεται από τον τρόπο υλοποίησης των ΟΣΣ στην περίπτωση της ΔΕΟ34 (implemented curriculum) και ποια είναι η άποψη των φοιτητών για τις ΟΣΣ μετά την εμπειρία της συμμετοχής τους σε αυτές;
Ανοικτά και εξ αποστάσεως ανώτατα εκπαιδευτικά ιδρύματα της Ασίας. Η χρήση των νέων τεχνολογιών σε σχέση με τις ιδιαιτερότητες των Ασιατικών χωρών και η επίδρασή τους στην πρόσβαση και ολοκλήρωση των σπουδών
Authors: ΠΑΠΑΪΩΑΝΝΟΥ Νικόλαος , ΓΕΩΡΓΙΑΔΗ Ειρήνη 
Published: June 2016

<p>Στην παρούσα εργασία διερευνάται ο βαθμός ενσωμάτωσης των νέων τεχνολογιών στις εκπαιδευτικές διαδικασίες των ΑεξΑΕ ανώτατων εκπαιδευτικών ιδρυμάτων της Ασίας και κατά πόσον αυτή επηρεάζει την πρόσβαση στην ανοικτή εκπαίδευση. Ως εργαλείο συλλογής δεδομένων χρησιμοποιήθηκε η αναζήτηση στη διεθνή βιβλιογραφία Από την παρουσίαση των στοιχείων προκύπτει ότι η πλειοψηφία των ιδρυμάτων χρησιμοποιεί τις νέες τεχνολογίες στην εκπαιδευτική διαδικασία σε συνδυασμό με τις παραδοσιακές μεθόδους. Η έρευνα επίσης έδειξε ότι η υιοθέτηση των νέων τεχνολογιών από τα ασιατικά εξ αποστάσεως ανώτατα εκπαιδευτικά ιδρύματα περιορίζει την πρόσβαση σε αυτά, σε μεγάλο τμήμα του ασιατικού πληθυσμού, εξαιτίας του χαμηλού επιπέδου των υποδομών, του χαμηλού βιοτικού επιπέδου, των γλωσσικών, θρησκευτικών και άλλων διαφορών και ανισοτήτων.</p>
Στρατηγικές μάθησης στην τυπική εκπαίδευση για τη διασφάλιση της δια βίου μάθησης
Authors: ΚΟΣΟΒΙΤΣΑ Κλαίρη , ΧΡΥΣΟΧΟΟΣ Iωσήφ , ΛΙΑΤΣΙΚΟΥ Κατερίνα 
Published: June 2016

<p>Η Ευρωπαϊκή Ένωση, προσπαθώντας να διαχειριστεί τις νέες κοινωνικές προκλήσεις και τις ραγδαίες εξελίξεις, αναζητάει βιώσιμους τρόπους ενδυνάμωσης της κοινωνικής συνοχής και ενίσχυσης της οικονομικής ανάπτυξης και θέτει ως επίκεντρο της πολιτικής της την ανάπτυξη του ανθρώπινου κεφαλαίου, με πρωταρχικό εργαλείο τη δια βίου μάθηση. Η δια βίου μάθηση όμως μπορεί να αποδώσει μόνο αν η κοινωνία αποκτήσει μία «κουλτούρα δια βίου μάθησης» και την ατομική συνείδηση της αναγκαιότητας της ανανέωσης του μορφωτικού, κοινωνικού και επαγγελματικού κεφαλαίου. Σε όλες τις ευρωπαϊκές χώρες και στην Ελλάδα η τυπική εκπαίδευση θα προσπαθήσει να εμφυσήσει στους νέους αυτή τη νέα κουλτούρα της δια βίου μάθησης, διαμορφώνοντας ένα σύγχρονο εκπαιδευτικό περιβάλλον όπου πρωταρχικός σκοπός θα είναι η ανάπτυξη στρατηγικών μάθησης και εκείνων των γλωσσικών, γνωστικών και κοινωνικών δεξιοτήτων οι οποίες θα οδηγούν στην ικανότητα της αυτοκατευθυνόμενης μάθησης, ως δια βίου δυνατότητα. Η διδακτική των ξένων γλωσσών επικουρεί μία τέτοια προσπάθεια, που στηρίζεται στα νέα διαθεματικά / διεπιστημονικά προγράμματα, στην ανάπτυξη στρατηγικών και στην εκπαίδευση μέσω της καλλιέργειας δεξιοτήτων, ικανών να διαμορφώσουν άτομα που σε όλη τη διάρκεια της ζωής τους θα είναι «ικανοί εν δυνάμει μαθητές». </p>
Αναπτύσσοντας το μηχανισμό υποστήριξης των καθηγητών-συμβούλων της Θεματικής Ενότητας «Γεωγραφία, Ανθρωπογεωγραφία και Υλικός Πολιτισμός της Ευρώπης» του ΕΑΠ
Authors: Παπαδημητρίου Σοφία , Λιοναράκης Αντώνης , Θεολόγου Κώστας , Λεοντίδου Λίλα 
Published: June 2016

Τα προγράμματα εξ αποστάσεως εκπαίδευσης απαιτούν ένα μοναδικό σύνολο επαγγελματικών δεξιοτήτων από τους διδάσκοντες καθώς και ένα διαφορετικό ρόλο από αυτόν στη συμβατική εκπαίδευση. Το άρθρο αφορά τη μελέτη που πραγματοποιήθηκε με επίκεντρο τους διδάσκοντες της Θεματικής Ενότητας (ΘΕ) «Γεωγραφία, Ανθρωπογεωγραφία και Υλικός Πολιτισμός της Ευρώπης» (ΕΠΟ12) του ΠΣ Ευρωπαϊκός Πολιτισμός του ΕΑΠ, το 2012 και αποτελεί μια έρευνα δράσης που στοχεύει στη διερεύνηση αυθεντικών προβλημάτων στη ΘΕ και στη διαδικασία ανάπτυξης νέας γνώσης. Στο πλαίσιο της έρευνας οικοδομήθηκε ένας μηχανισμός υποστήριξης των καθηγητών-συμβούλων της ΘΕ αξιοποιώντας καλές πρακτικές επαγγελματικής ανάπτυξης και συνεργατικών περιβαλλόντων μάθησης. Σε αυτό το άρθρο παρουσιάζονται ο σχεδιασμός, η ανάπτυξη και η πιλοτική εφαρμογή του μηχανισμού υποστήριξης. Αξιοποιώντας τις προηγμένες τεχνολογίες μάθησης δίνεται έμφαση στις Κοινότητες Πρακτικής και Μάθησης, στα Κοινωνικά Δίκτυα, τα Επαγγελματικά Δίκτυα και Περιβάλλοντα Μάθησης και τους Ανοικτούς Εκπαιδευτικούς Πόρους. Ο μηχανισμός υποστήριξης συνίσταται από τρεις δεξαμενές: η πρώτη περιέχει τα σενάρια διδασκαλίας ενεργητικών εκπαιδευτικών τεχνικών συνεργατικής μάθησης, η δεύτερη περιέχει τον εμπλουτισμό του εποπτικού υλικού και η τρίτη δεξαμενή, περικλείει καλές πρακτικές κοινωνικών και επαγγελματικών δικτύων μάθησης.
The Flashmeeting digital videoconferencing system: Τhe case of the “I am not Scared” project
Authors: Αρμακόλας Στέφανος , Αλιμήσης Δημήτρης , Παναγιωτακόπουλος Χρήστος 
Published: June 2016

Η εκπαίδευση από απόσταση έρχεται να συμβάλλει στην κάλυψη των γεωγραφικών και των χρονικών περιορισμών. Για την αντιμετώπιση των περιορισμών η ανάπτυξη της τεχνολογίας προσφέρει τα κατάλληλα εργαλεία και πολλοί εκπαιδευτικοί οργανισμοί (κυρίως της τριτοβάθμιας εκπαίδευσης) εφαρμόζουν συστήματα και μεθοδολογίες εκπαίδευσης από απόσταση ή αλλιώς τηλεκπαίδευσης. Το Εργαστήριο Εκπαιδευτικής Τεχνολογίας (www.etlab.eu) της Ανώτατης Σχολής Παιδαγωγικής &amp; Τεχνολογικής Εκπαίδευσης (Α.Σ.ΠΑΙ.Τ.Ε) στην Πάτρα υποστηρίζει τις σύγχρονες εκπαιδευτικές πρακτικές, όπως η Τηλεκπαίδευση (μέσω Διαδικτύου και μέσω κατάλληλου εξοπλισμού). Σε αυτό το πλαίσιο και σε αυτήν την εργασία παρουσιάζεται η χρήση της ψηφιακής πλατφόρμας Flashmeeting για τη μελέτη του φαινομένου του σχολικού εκφοβισμού, έτσι όπως αναλύθηκε και αξιοποιήθηκε μέσα από το πρόγραμμα "I am not Scared" στο πλαίσιο του Ευρωπαϊκού Προγράμματος Δια Βίου Μάθησης (Πολιτική Συνεργασίας και Καινοτομίας). Το πρόγραμμα είχε ως σκοπό να προσδιορίσει τις καλύτερες ευρωπαϊκές πρακτικές και να αναπτύξει στρατηγικές για την πρόληψη και την αντιμετώπιση του φαινομένου του σχολικού εκφοβισμού. Στην παρούσα εργασία παρουσιάζονται τα πρώτα στοιχεία της αξιολόγησης της αποτελεσματικότητας της πλατφόρμας τηλεδιασκέψεων Flashmeeting, με εργαλείο λήψης δεδομένων τη συνέντευξη. Από αυτά φαίνεται, ότι η χρήση της ψηφιακής πλατφόρμας στη συζήτηση μεταξύ των Ευρωπαίων εταίρων σχετικά με την αντιμετώπιση του φαινομένου της σχολικής βίας είχε θετικά αποτελέσματα.
Features of motivational design for e-learning
Authors: Αυγουστής Ιορδάνης , Σοφός Αλιβίζος , Απόστολος Κώστας 
Published: June 2016

<p>Ένα από τα κύρια ζητήματα που προβληματίζει τους καθηγητές της εξ αποστάσεως εκπαίδευσης είναι η ποιότητα του εκπαιδευτικού υλικού, διότι αυτό αποτελεί τον κύριο μοχλό της διδασκαλίας, δεδομένου της απουσίας του εκπαιδευτικού. Η σωστή διαμόρφωση του διδακτικού υλικού δημιουργεί κίνητρα για μάθηση και γι’ αυτό το λόγο οι στρατηγικές συγκρότησής του αποτελούν σημαντικό σημείο έρευνας. Η μετατροπή ενός διδακτικού κείμενου σε κείμενο που θα αυξάνει τα κίνητρα μάθησης είναι ένας από τους κύριους στόχους του σχεδιαστή εκπαιδευτικού υλικού.<br />Η παρούσα έρευνα σκοπό έχει χρησιμοποιώντας από τη διεθνή βιβλιογραφία, εργαλείο παρώθησης κινήτρων ARCS, για να μετατρέψει ένα απλό διδακτικό κείμενο σε δυναμικό μέσω της χρήσης κατάλληλων στρατηγικών. Παράλληλα στην παρούσα εργασία επιδιώκεται να μελετηθούν οι κατάλληλες προϋποθέσεις για το σχεδιασμό του υλικού ενός προγράμματος εξ’ αποστάσεως εκπαίδευσης με γνώμονα το κατά </p><p>πόσο ένας τέτοιος σχεδιασμός παρέχει κίνητρα για μάθηση στους εκπαιδευομένους. Ως βάση για τη συγκεκριμένη μελέτη θα ληφθεί το μοντέλο ARCS, το οποίο προτείνει στρατηγικές ανάπτυξης κινήτρων για μάθηση.<br />Με αφορμή λοιπόν, ένα από τα προγράμματα Δια Βίου Μάθησης του Πανεπιστήμιου Αιγαίου, με τη χρήση κατάλληλης μεθοδολογίας, συγκρίθηκε ένα δυναμικό κείμενο με ένα απλό κείμενο. Συγκεκριμένα, ερευνήθηκε το κατά πόσο οι επιμορφούμενοι του προγράμματος που διδάχτηκαν την ενότητα μέσω του δυναμικού κειμένου είχαν συνεχή κίνητρα για μάθηση.<br />Τα αποτελέσματα ήταν ενδιαφέροντα και ποικίλα. Σαφέστατα, η παρώθηση των επιμορφούμενων στην συγκεκριμένη συνεδρία αποδείχθηκε μεγαλύτερη.</p>
Authoring ODL educational material for the Web
Authors: Andreatos Antonios 
Published: June 2016

<p>Το παρόν άρθρο εξετάζει μερικές βασικές παραμέτρους που πρέπει να λάβουν υπ' όψη τους οι συγγραφείς εκπαιδευτικού υλικού ΑεξΑΕ που πρόκειται να δημοσιευθεί στον παγκόσμιο ιστό. Η εξάπλωση των ψηφιακών βιβλίων και η ανάπτυξη της διαδικτυακής τεχνολογίας έχουν αλλάξει δραματικά το εκπαιδευτικό τοπίο τα τελευταία 15 χρόνια. Η εξέλιξη και η διάδοση των Συστημάτων Διαχείρισης Μάθησης έχει διαχωρίσει το περιεχόμενο από τα τεχνολογικά ζητήματα και έχει απομονώσει τον συγγραφέα του εκπαιδευτικού υλικού ΑεξΑΕ από τα τεχνικά ζητήματα.<br />H συμπεριφορά του χρήστη / αναγνώστη του παγκόσμιου ιστού έχει ορισμένες ιδιαιτερότητες που πρέπει να ληφθούν υπ' όψη από τους συγγραφείς εκπαιδευτικού υλικού ΑεξΑΕ. Η πιο γνωστή πρακτική είναι η ιεραρχική δόμηση του κειμένου που είναι πλέον καθιερωμένη σε πολλούς ιστότοπους περιεχομένου αλλά και ΑεξΑΕ.<br />Ένα άλλο ζήτημα είναι η αξιοποίηση των πλεονεκτημάτων που μπορεί να προσφέρει το υπερκείμενο και που δεν έχει αναπτυχθεί πλήρως.<br />Τέλος, η σύγχρονη εκπαιδευτική τεχνολογία μπορεί να υποστηρίξει ουσιαστικά τον εκπαιδευόμενο της ΑεξΑΕ προσφέροντας πλατφόρμες (όπως τα προσαρμοζόμενα περιβάλλοντα μάθησης) που υποστηρίζουν πολλαπλώς τις ανάγκες του χρήστη, τα </p><p>διάφορα μαθησιακά στυλ και τα διάφορα μοντέλα δόμησης εκπαιδευτικού υλικού ΑεξΑΕ.<br />Σκοπός του παρόντος δοκιμίου είναι να προτείνει κατευθυντήριες γραμμές συγγραφής εκπαιδευτικού υλικού ΑεξΑΕ για τον παγκόσμιο ιστό.</p>
The adjunct professors’ opinions for the distance education: the case of Open University of Cyprus
Authors: Παυλάκης Ανδρέας , Τάλιας Μιχάλης 
Published: June 2016

<p>Στην παρούσα μελέτη καταγράφονται οι απόψεις των μελών ΣΕΠ του Ανοικτού Πανεπιστημίου Κύπρου σε σχέση με τη διδακτική στην ανοικτή και εξ αποστάσεως εκπαίδευση, τη χρήση τεχνολογιών, τη διοικητική υποστήριξη και τη γενικότερη προσφορά των ΣΕΠ.</p><p>Συγκεκριμένα, βρέθηκε ότι τα ΣΕΠ θεωρούν σημαντικότερο και ουσιαστικότερο το ρόλο τους στην ανοικτή και εξ αποστάσεως εκπαίδευση, εμπιστεύονται και χρησιμοποιούν τις νέες τεχνολογίες στη διεκπεραίωση του έργου τους.</p><p>Επιπρόσθετα, δηλώνουν ικανοποιημένοι, από τη διοικητική υποστήριξη και ότι το εκπαιδευτικό περιβάλλον στο Ανοικτό Πανεπιστημίου Κύπρου είναι καλύτερο σε σχέση με τη συμβατική εκπαίδευση.</p><p>Πέραν τούτων αρκετές από τις τοποθετήσεις των μελών ΣΕΠ, ανά Πρόγραμμα Σπουδών, διαφέρουν σημαντικά στις επί μέρους ερωτήσεις των υπό μελέτη θεμάτων. </p>
Teaching of cultural mediators: Views of participants to the T.I.P.S. Program of the Laboratory of Educational Material and Methodology at the Hellenic Open University
Authors: Μπιγιλάκη Νίτσα , Σταύρακα Γεωργία 
Published: June 2016

<p>Ο μεγάλος αριθμός των μεταναστών σε χώρες της Ευρώπης αλλά ιδιαίτερα στην Ελλάδα και η μεταναστευτική πολιτική των χωρών αυτών καθιστούν αναγκαία την εφαρμογή της πολιτισμικής διαμεσολάβησης και ειδικότερα την εκπαίδευση των πολιτισμικών διαμεσολαβητών. Είναι σαφές ότι, οι πολιτισμικοί διαμεσολαβητές παίζουν καθοριστικό ρόλο στη διαδικασία κοινωνικής ένταξης των μεταναστών, είναι αυτοί που αποτελούν τη «γέφυρα» επικοινωνίας μεταξύ των μεταναστών και της χώρας υποδοχής. Το ΕΑΠ ως καινοτόμο ίδρυμα παροχής εκπαίδευσης από απόσταση υλοποίησε ένα πιλοτικό πρόγραμμα εκπαίδευσης πολιτισμικών διαμεσολαβητών Τ.I.P.S. - “T-learning to Improve Professional Skills” σε συνεργασία με φορείς από άλλες χώρες.</p><p>Η παρούσα έρευνα αφορούσε την καταγραφή των απόψεων των συμμετεχόντων του προγράμματος T.I.P.S. σχετικά με τις αποκτηθείσες γνώσεις, δεξιότητες, ικανότητες αλλά και τις πρακτικές εφαρμογές που αξιοποιούν κατά την ενασχόληση τους, ως πολιτισμικοί διαμεσολαβητές. Συγκεκριμένα επιχειρήθηκε η καταγραφή των απόψεων των συμμετεχόντων σχετικά με: α) τις γνώσεις, δεξιότητες και ικανότητες που απέκτησαν κατά την διάρκεια της επιμόρφωσης του προγράμματος T.I.P.S., β) τις δυσκολίες που πιθανόν να αντιμετώπισαν κατά την ενασχόληση τους με τους μετανάστες και για τις οποίες θεωρούν ότι δεν εκπαιδεύτηκαν επαρκώς κατά τη διάρκεια του προγράμματος T.I.P.S, και γ) τις πιθανές προτάσεις τους για την βελτίωση του προγράμματος. Ταυτόχρονα, για τη σφαιρικότερη αντιμετώπιση του ερευνητικού σκοπού, διερευνήθηκαν οι απόψεις του επικεφαλής του προγράμματος T.I.P.S., για τα παραπάνω ζητήματα, μέσω της συνέντευξης που παραχωρήθηκε από τον ίδιο, τον Επίκουρο Καθηγητή του ΕΑΠ, υπεύθυνο υλοποίησης του προγράμματος T.I.P.S. και Διευθυντή του Εργαστηρίου του Εκπαιδευτικού Υλικού και Εκπαιδευτικής Μεθοδολογίας (Ε.Ε.Υ.Ε.Μ.), κo Αχιλλέα Καμέα.</p>
Bridging the gap between academia and local communities: Towards effective partnerships in alternative types of learning
Authors: Παζιώνη-Καλλή Κατερίνα 
Published: June 2016

<p>Στην παρούσα εργασία εξετάζεται η αλληλεπίδραση μεταξύ Πανεπιστημιακής Κοινότητας και Τοπικών Κοινωνιών ως δυναμική σχέση και ως πρόταση για μια εναλλακτική μορφή εκπαίδευσης και μάθησης. Ενώ προηγούμενες μελέτες έχουν επικεντρωθεί στον οικονομικό ρόλο των πανεπιστημίων στην κοινωνία, διαπιστώνεται ανεπαρκής προσοχή ως προς την πολιτιστική και μαθησιακή συμβολή τους στις τοπικές κοινωνίες. Με βάση μια επιτόπια έρευνα μελέτης περίπτωσης, επισημαίνεται ο πολιτιστικός και μαθησιακός ρόλος που αναλαμβάνει ένα συγκεκριμένο Πανεπιστήμιο στην τοπική κοινότητα. Η αναμόρφωση των μαθησιακών σχέσεων (άτυπων και μη) μεταξύ πανεπιστημίων και τοπικών κοινοτήτων μπορεί να αναζωογονήσει και τις δυο κοινότητες και να δημιουργήσει νέες προοπτικές για μάθηση σε τοπικό επίπεδο. Και αυτό, με τη σειρά του θα μπορούσε να αναδείξει νέες δυνατότητες και προτάσεις προς μια εναλλακτική και εξελισσόμενη ιδέα του Πανεπιστημίου. </p>
Participant observation, a tool for intercultural research in school and university education
Authors: Πανταζή Βασιλική , Πανταζή-Φρισύρα Σοφία 
Published: June 2016

<p>Ένα πλήθος ερευνών που διεξάγονται τα τελευταία χρόνια, χρησιμοποιούν ως εργαλείο τη συμμετοχική παρατήρηση, μεταφέροντας μια κατεξοχήν κοινωνιολογική και εθνολογική μεθοδολογία σε εκπαιδευτικά περιβάλλοντα και μάλιστα με διαπολιτισμικά χαρακτηριστικά.</p><p>Σε διαπολιτισμικά περιβάλλοντα ο ερευνητής-παρατηρητής θεωρείται πρωταγωνιστής μιας διάδρασης μεταξύ ατόμων-φορέων διαφορετικών πολιτισμικών ταυτοτήτων που βιώνει την ιδιαίτερη σχέση με τη διαφορετικότητα την οποία προσπαθεί να ερμηνεύσει, να αποδεχτεί και να εξοικειωθεί μαζί της.</p>Για τον ερευνητή-παρατηρητή, η συνάντηση με τα μέλη διαπολιτισμικών ομάδων διαφορετικής εθνικής, κοινωνικής, οικονομικής, πολιτισμικής προέλευσης, διαφορετικής ηλικίας και ενδιαφερόντων, αποτελεί το σημείο εκκίνησης μιας διαδικασίας προσέγγισης του Άλλου, που μπορεί μάλιστα να καταλήξει σε μια <p>πολιτισμική επιμειξία του παρατηρητή και του παρατηρούμενου, επιβεβαιώνοντας έτσι ένα από τα χαρακτηριστικά της διαπολιτισμικής επικοινωνίας που είναι η αμοιβαία άσκηση επιρροής.</p><p>Στα πλαίσια αυτής της εισήγησης θα προσπαθήσουμε να καταδείξουμε τα κύρια προβλήματα που εγείρονται σχετικά με το ρόλο του ερευνητή στη συμμετοχική παρατήρηση σε διαπολιτισμικά περιβάλλοντα και αφορούν:</p><ol><li>τον κίνδυνο επηρεασμού των ταυτοτικών αναφορών του παρατηρητή</li><li> την υποκειμενικότητα του παρατηρητή</li><li>την αντιπροσωπευτικότητα των περιπτώσεων που μελετώνται.</li></ol><p>Επιπλέον, επιδιώκουμε να καταδείξουμε ότι, αν τα αποτελέσματα ερευνών που έχουν πραγματοποιηθεί σε διαπολιτισμικά περιβάλλοντα αξιοποιηθούν κατάλληλα σε χώρους τυπικής εκπαίδευσης θα μπορούσαν να αποτελέσουν το έναυσμα για τη χρήση καινοτόμων εκπαιδευτικών εργαλείων που θα στηρίζονται στις αρχές της διαπολιτισμικότητας. </p>
Recent Contributions to the Development of Adaptive Educational Hypermedia Systems Architectures
Authors: Γεωργίου Δημήτριος Α. , Κουτσής Ηλίας 
Published: June 2016

Η ασύγχρονη εκπαίδευση αποτελεί μια πρόκληση για την ανάπτυξη νέων μεθόδων και την αντιμετώπιση προβλημάτων σε περιοχές όπως η αλληλεπίδραση ανθρώπου και μηχανής (Human-Computer Interaction). Στόχος της έρευνας είναι η ανάπτυξη λογισμικού που θα ενσωματώνει όλα τα προτερήματα του καλύτερου ανθρώπου – δάσκαλου εκμεταλλευόμενο τις δυνατότητες του σύγχρονου διαδικτύου και των υπολογιστικών συστημάτων που το συγκροτούν. Για να επιτευχθεί ένας τέτοιος στόχος, απαιτείται η χρήση των σύγχρονων θεωριών μάθησης, της γνωσιακής ψυχολογίας, των διαγνωστικών μεθόδων και των τεχνικών διδασκαλίας, από την περιοχή των επιστημών της αγωγής. Απαραίτητες είναι επίσης οι εφαρμογές μεθοδολογιών που μας επιτρέπουν να μετασχηματίζουμε τα ποιοτικά χαρακτηριστικά των μαθητών, του διδακτικού υλικού και των αξιολογήσεων σε καθαρά ποσοτικά μεγέθη, που να είναι διαχειρίσιμα από τις μηχανές. Τέτοιες μέθοδοι μπορεί να προέρχονται από την ασαφή λογική, η από Μπεϋσιανά μοντέλα ή και από εφαρμογές νευρωνικών δικτύων που επιτρέπουν τον χειρισμό νέων καταστάσεων στη βάση προηγούμενης εμπειρίας. Πλείστες όσες επιστημονικές περιοχές συμβάλλουν στην ανάπτυξη νέων μεθόδων στα Προσαρμοστικά Εκπαιδευτικά Συστήματα με χρήση υπερμέσων<a title="" href="file:///C:/Users/%CE%93%CE%95%CE%A9%CE%A1%CE%93%CE%99%CE%91/Dropbox/Section%20A/2011_sectionA_wordfiles/1/49%20EISIGHSH_%20KOUTSIS%202a.docx#_ftn1">[1]</a>. Τα συστήματα αυτά είναι επίγονοι των Συστημάτων Διαχείρισης της Μάθησης<a title="" href="file:///C:/Users/%CE%93%CE%95%CE%A9%CE%A1%CE%93%CE%99%CE%91/Dropbox/Section%20A/2011_sectionA_wordfiles/1/49%20EISIGHSH_%20KOUTSIS%202a.docx#_ftn2">[2]</a> της δεκαετίας του 90 και των Ευφυών Συστημάτων Διδασκαλίας<a title="" href="file:///C:/Users/%CE%93%CE%95%CE%A9%CE%A1%CE%93%CE%99%CE%91/Dropbox/Section%20A/2011_sectionA_wordfiles/1/49%20EISIGHSH_%20KOUTSIS%202a.docx#_ftn3">[3]</a> της πρώτης δεκαετίας του 21<sup>ου</sup> αιώνα. Το κύριο χαρακτηριστικό τους, είναι η προσαρμοστικότητα. Η ιδιότητα αυτή, που είναι το πρόκριμα για την ανάπτυξη του Προσαρμοστικού Ιστού<a title="" href="file:///C:/Users/%CE%93%CE%95%CE%A9%CE%A1%CE%93%CE%99%CE%91/Dropbox/Section%20A/2011_sectionA_wordfiles/1/49%20EISIGHSH_%20KOUTSIS%202a.docx#_ftn4">[4]</a>, εισάγει νέες απαιτήσεις για κάθε στοιχείο ενός AEHS. Για παράδειγμα, η προσαρμοστική προς τον χρήστη ανάσυρση των μαθησιακών αντικειμένων από τα αποθετήρια τους, προϋποθέτει τη χρήση των σημασιολογικών επισημάνσεων που συνοδεύουν κάθε ένα Μ.Α. .<p>Στα επόμενα, θα προσπαθήσουμε να περιγράψουμε την ερευνητική δραστηριότητα, που αναπτύσσεται γύρω από τον τομέα αυτόν στο τμήμα Ηλεκτρολόγων Μηχανικών και Μηχανικών Υπολογιστών της Πολυτεχνικής Σχολής του Δ.Π.Θ.</p><div><br clear="all" /><div><p> </p></div></div>
Μαθησιακά Αντικείμενα: Χαρακτηρίζοντας τις Αυτόνομες Μονάδες Ψηφιακού Εκπαιδευτικού Υλικού στην εξ Αποστάσεως Εκπαίδευση
Authors: Νικολόπουλος Γιώργος , Πιερρακέας Χρήστος , Καμέας Αχιλλέας 
Published: June 2016

<p>Η επιτυχία ενός προγράμματος εξ αποστάσεως εκπαίδευσης εξαρτάται σε σημαντικό βαθμό από το είδος και την ποιότητα του προσφερόμενου ψηφιακού εκπαιδευτικού υλικού. Αν, ωστόσο, αναλογιστούμε τους ταχείς ρυθμούς με τους οποίους αυξάνεται ο όγκος του διατιθέμενου εκπαιδευτικού περιεχόμενου σήμερα, όπως και τις ποικίλες παραμέτρους που επηρεάζουν την επιτυχή διαχείριση και ανάκτησή του, μπορούμε να συμπεράνουμε πόσο ζωτικής σημασίας είναι η απόδοση ενός σωστού ορισμού για την έννοια του «μαθησιακού αντικείμενου», ως αυτόνομη μονάδα εκπαιδευτικού υλικού. Κατά καιρούς έχουν αποδοθεί διάφοροι ορισμοί και ερμηνείες, έχουν αναφερθεί λεπτομέρειες για τη δομή και το περιεχόμενο του μαθησιακού αντικειμένου, για τη συσχέτισή του με την εκπαιδευτική διαδικασία γενικότερα. Εντούτοις, δεν έχει ακόμα υιοθετηθεί ένα ενιαίο πλαίσιο για το <em>τι</em> και <em>πώς</em> ακριβώς πρέπει να είναι ένα μαθησιακό αντικείμενο. Λαμβάνοντας υπόψη τα παραπάνω, μέσα από αυτή την εργασία επιχειρείται να δοθεί ένας ικανοποιητικός χαρακτηρισμός του μαθησιακού<strong> </strong>αντικειμένου, τέτοιος ώστε να ανταποκρίνεται στη λειτουργία του ως αυτόνομη μονάδα ψηφιακού εκπαιδευτικού υλικού που τίθεται στις υπηρεσίες και στους στόχους της ηλεκτρονικής μάθησης. </p>
Σχεδιασμός και υλοποίηση του περιβάλλοντος μάθησης της Ελληνικής Γλώσσας - Επίπεδο Β2
Authors: Σπαντιδάκης Ιωάννης , Χατζηδάκη Ασπασία , Βασαρμίδου Δέσποινα 
Published: June 2016

<p>Στο άρθρο αυτό παρουσιάζεται το τμήμα του Ηλεκτρονικού περιβάλλοντος μάθησης του ΕΔΙΑΜΜΕ που απευθύνεται στους χρήστες του Β2 επιπέδου ελληνομάθειας. Συγκεκριμένα, από τις ενότητες που συνθέτουν το μαθησιακό περιβάλλον του επιπέδου αυτού παρουσιάζεται η ενότητα «Γλώσσα» και, ειδικότερα, το περιεχόμενο, η δομή του και οι δυνατότητες που δίνει στο χρήστη καθώς και οι θεωρητικές προσεγγίσεις από το χώρο της Γλωσσολογίας και της Γλωσσικής Μάθησης Υποστηριζόμενης από τον Υπολογιστή (ΓΜΥΥ/CALL Computer – assisted language learning), οι οποίες καθόρισαν το σχεδιασμό της.</p><p> </p>
Διαμεσολαβημένη διαπροσωπική επικοινωνία σπουδαστών και Καθηγητών-Συμβούλων στην εξ αποστάσεως εκπαίδευση
Authors: Σαρακατσάνου Ευτυχία , Βασάλα Παρασκευή 
Published: June 2016

<p>Αντικείμενο της έρευνας ήταν να διερευνηθούν οι παράγοντες ανάπτυξης, το πλαίσιο καθώς η επίδραση της διαπροσωπικής διαμεσολαβημένης επικοινωνίας σπουδαστών Καθηγητών-Συμβούλων (ΚΣ) στη μάθηση των σπουδαστών, στο Ελληνικό Ανοικτό Πανεπιστήμιο (ΕΑΠ). Η έρευνα πραγματοποιήθηκε το 2006-2007 σε σπουδαστές των Μεταπτυχιακών Προγραμμάτων «Σπουδές στην Εκπαίδευση» και «Εκπαίδευση Ενηλίκων». Η συλλογή των δεδομένων πραγματοποιήθηκε με ημιδομημένες ατομικές συνεντεύξεις και για την ανάλυση των αποτελεσμάτων χρησιμοποιήθηκε η μέθοδος ανάλυσης περιεχομένου. Τα αποτελέσματα έδειξαν ότι οι σπουδαστές υποκινούμενοι κυρίως από τις εκπαιδευτικές τους ανάγκες, αξιοποιούν τη δυνατότητα επικοινωνίας που τους παρέχεται με τους ΚΣ. Η διατήρηση και η συχνότητα της επικοινωνίας εξαρτάται από τον ΚΣ. Επίσης ισχυρίζονται ότι η επικοινωνία μπορεί να συμβάλλει στην προαγωγή της μάθησης, όταν ο ΚΣ ανταποκρίνεται στις εξατομικευμένες ανάγκες τους, αλλά αυτό εξαρτάται από τον τρόπο κυρίως με τον οποίο ο ΚΣ διαχειρίζεται την επικοινωνία με τους σπουδαστές του. </p>